CELEX: 62009TN0090
Language: mt
Date: 2009-02-27 00:00:00
Title: Kawża T-90/09: Rikors ippreżentat fis- 27 ta’ Frar 2009 – Mojo Concerts u Amsterdam Music Dome Exploitatie vs Il-Kummissjoni

1.5.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 102/31
            
         Rikors ippreżentat fis-27 ta’ Frar 2009 – Mojo Concerts u Amsterdam Music Dome Exploitatie vs Il-Kummissjoni
   (Kawża T-90/09)
   2009/C 102/46
   Lingwa tal-kawża: L-Olandiż
   
      Partijiet
   
   
      Rikorrenti: Mojo Concerts BV (Delft, l-Olanda) u Amsterdam Music Dome Exploitatie BV (Delft, l-Olanda) (rappreżentant: S. Beeston, avukat)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrenti
   
   
               —
            
            
               tannulla d-deċiżjoni kkontestata;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Ir-rikorrenti jitolbu l-annullament tad-deċiżjoni tal-Kummissjoni, tal-21 ta’ Ottubru 2008, dwar l-investiment mill-muniċipalità ta’ Rotterdam fil-kumpless Ahoy [Għajnuna mill-Istat C 4/2008 (ex N 97/2007, ex CP 91/2007)]
   Skont ir-rikorrenti, ir-raġunament tal-Kummissjoni fid-deċiżjoni kkontestata juri żball manifest ta’ evalwazzjoni u li d-diversi stadji tar-raġunament mhumiex fondati u/jew mhumiex fondati biżżejjed.
   L-ewwel nett, ir-rikorrenti jsostnu li l-valur tal-kera u l-valur tal-ishma f’Ahoy li ġew stabbiliti ma jikkorrispondux mal-valur tas-suq. Barra minn hekk, investiment li jwassal biss għal żamma tal-valur investit jista’ effettivament joħloq vantaġġ. Minbarra dan, meta ġew stabbiliti l-valur tal-kera u l-valur tal-ishma, l-investiment ma tteħidx inkunsiderazzjoni. Skont ir-rikorrenti, ir-restrizzjonijiet kuntrattwali li fuqhom ftiehmu l-muniċipalità u l-operatur ma jwaqqfux l-investiment milli joħloq valur miżjud. Fl-aħħar nett, il-ftehim tat-tqassim tal-profitti ma joffrix garanzija addizzjonali għall-konformità tat-tranżazzjoni mal-kundizzjonijiet tas-suq.
   Ir-rikorrenti jsostnu wkoll difetti proċedurali u difetti fil-motivazzjoni, billi l-Kummissjoni ma ħaditx inkunsiderazzjoni, jew ma ħaditx biżżejjed inkunsiderazzjoni, l-argumenti ppreżentati minnhom, inkwantu partijiet mill-fajl ġew ikklassfikati b’mod żbaljat bħala kunfidenzjali u inkwantu r-rikorrenti ma ġewx informati bl-elementi kollha tal-fajl, li jikkostitwixxi ksur tad-dritt għal smigħ.